આજે આણંદમાં વિશ્વ ઘર ચકલી દિનની ઉજવણી
શહેરોમાંથી લુપ્ત થઈ રહેલી ચકલી માટે ૨૫૦ માળાનું વિતરણ કરાશે
ભૌતિક સુખની પાછળ માનવી આંધળો બની ગયો છે. જેના કારણે નૈસર્ગિક સંપદા ઘટી જવા પામી છે. ચકલીઓની ચીં ચીં બંધ થવાને આરે છે. ગામડામાં હજુ નાની ચકલીઓ જોવા મળે છે પરંતુ શહેરમાં તે લુપ્ત થવાને આરે છે ત્યારે કેટલીક સંસ્થાઓ દ્વારા વિશ્વ ઘર ચકલી દિવસની ઉજવણીના ભાગરૃપે માળાનું વિતરણ કરનાર છે.
૨૦ માર્ચ જે આખા વિશ્વમાં વિશ્વ ઘર ચકલી દિવસ તરીકે ઉજવાય છે. વિશ્વના ૨૩ દેશોમાં ૩૫૦ સંસ્થાઓ આ દિવસની ઉજવણી કરે છે. આ દરમ્યાન પેટલાદની વન્યજીવ અને પર્યાવરણ પ્રેમી સંસ્થા વાઈપર ગૃપના અક્ષિત સુથાર જણાવે છે કે જો આ નાનકડા પક્ષીના સંરક્ષણ અને સંવર્ધન માટે સમયસર યોગ્ય પગલાં સેવામાં ન આવ્યા તો ભવિષ્યમાં ચકલીઓ ફક્ત ફોટોમાં જ જોવા મળશે તે દિવસો હવે દુર નથી, જેથી તેને બચાવવાના અભિયાનના ભાગરૃપે વાઈપર ગૃપ પેટલાદ દ્વારા છેલ્લા ૩ વર્ષથી વિશ્વ ઘર ચકલી દિવસની ઉજવણી કરતી સંસ્થા કેનાઈન ગૃપ વડોદરા સ્થિત વિશાલ ઠાકુરના સહયોગથી પેટલાદ, આણંદ, વિદ્યાનગર અને તેની આસપાસના વિસ્તારોમાં ૨૫૦ માટીના માળાનો વિતરણ કાર્યક્રમ રાખવામાં આવેલ છે. જેથી જેને પણ પોતાના ઘરની આસપાસ માળો લગાવવાની ઈચ્છા હોય તેમણે ૪ દિવસમાં ૯૬૮૭૯૫૨૮૧૮ અક્ષિત સુથાર અને ૮૦૦૦૦૫૧૨૨૨ વિકેશ પટેલ પાસે પોતાનું નામ અને સરનામું લખાવી લેવું. ૪ દિવસ પછી માળાનું વિતરણ શરૃ કરવામાં આવશે.